FPI ชู Backlog 600 ลบ.รับรู้รายได้ปีนี้เกินครึ่ง ลุยออกบูธทั้งใน-ตปท.
FPI มั่นใจรายได้ปี 59 โตไม่ต่ำกว่า 10% เผย Backlog 600 ลบ. รับรู้รายได้ปีนี้ราว 300 ลบ. เดินหน้าออกบูธทั้งในและตปท.ต่อเนื่อง หวังกระตุ้นยอดขาย
7 มิ.ย. 2559

นายสมพล ธนาดำรงศักดิ์ กรรมการผู้จัดการ บริษัท ฟอร์จูน พาร์ท อินดัสตรี้ จำกัด (มหาชน) หรือ FPI เปิดเผยว่า บริษัทตั้งเป้ารายได้ในปีนี้เติบโตไม่ต่ำกว่า 10% โดยมีงานในมือ (Backlog) ประมาณ 600 ล้านบาท คาดว่าจะรับรู้รายได้ในปีนี้ราว 300 ล้านบาท ยังไม่นับรวมคำสั่งซื้อใหม่ที่จะเกิดขึ้นจากการร่วมทุนกับพันธมิตรในอินเดียที่คาดว่าจะได้ออเดอร์กว่า 300 ล้านบาท ซึ่งจะรับรู้ฯ ในปีนี้ 100 ล้านบาท ส่วนที่เหลือทยอยรับรู้รายได้ในปี 2560 โดยปัจจุบันบริษัทมีการส่งออกสินค้าไปยัง 132 ประเทศทั่วโลก และมีสัดส่วนการส่งออกคิดเป็น 86% ของรายได้รวม
ทั้งนี้ บริษัทได้จัดกิจกรรมออกบูธแสดงสินค้าอย่างต่อเนื่อง เพื่อเพิ่มยอดขาย โดยระหว่างวันที่ 7-10 เม.ย.59 ได้เข้าร่วมแสดงสินค้าในงาน Thailand Autopart &amp; Accessory 2016 (TAPA 2016) ที่ศูนย์นิทรรศการและการประชุมไบเทค บางนา ซึ่งจัดโดยกรมส่งเสริมการส่งออกร่วมกับสมาคมผู้ผลิตชิ้นส่วนไทย มีผู้เข้าร่วมงานจากในและต่างประเทศทั้งสิ้น 1,037 คูหา โดยมีผู้ร่วมงานมากกว่า 11,000 คน
โดยล่าสุด บริษัทได้เข้าร่วมงาน Dubai Auto mechanika ที่ประเทศสหรัฐอาหรับเอมิเรตส์ ตะวันออกกลาง ซึ่งได้รับการตอบรับจากผู้ที่เข้ามาร่วมงานอย่างอบอุ่น โดยส่วนใหญ่ต่างพอใจในคุณภาพสินค้าและการบริการของบริษัท
ยังคงเดินหน้าจัดกิจกรรมส่งเสริมการตลาดทั้งในและต่างประเทศ เพื่อกระตุ้นยอดขายสินค้าอย่างต่อเนื่อง เพื่อขยายฐานลูกค้า ลดผลกระทบปัญหากำลังซื้อของคู่ค้าที่ลดลงจากวิกฤติค่าเงิน และปัญหาความขัดแย้งในตะวันออกกลาง ซึ่งมั่นใจว่าจะช่วยผลักดันยอดขายได้ตามแผนที่วางไว้